*ՆԱԽԱԳԻԾ*

ԿԱՐԳ

Գորիս քաղաքի արտաքին լուսավորության համակարգերի

էներգաարդյունավետության բարձրացման նպատակային ֆոնդի

հաշվի միջոցների օգտագործման

1. ***Կարգավորման առարկան***

Սույնով սահմանվում է Գորիսի քաղաքապետարանի և ՄԱԶԾ միջև ստորագրված «Մտադրությունների մասին» հուշագրով ամրագրված, ինչպես նաև կողմերի հավանությանն արժանացած «Լուսավորության համակարգերի էներգաարդյունավե­տության բարձրացման նպատակային ֆոնդի ստեղծման և դրա կառավարման» հայեցակարգի կիրարկումն ապահովելու նպատակով Գորիսի քաղաքապետա­րանում բացված հատուկ արտաբյուջետային հաշվի միջոցների օգտագործման կարգը:

1. ***Հատուկ հաշվում գումարների ստացման աղբյուրները***

Հատուկ արտաբյուջետային հաշիվ մուտքագրվող դրամական միջոցներ են համարվում արտաքին լուսավորության համակարգի էներգաարդյունավետ ներդրումային նախագծերի իրականացման արդյունքում համակարգի շահագործման և պահպանման ծախսերի գծով ստացվող տնտեսումները:

Հատուկ արտաբյուջետային հաշվում սկզբնական մուտքերը ստացվելու են ՄԱԶԾ-ԳԷՖ «Քաղաքային կանաչ լուսավորություն» ծրագրի (այսուհետև Ծրագիր) և Գորիսի քաղաքապետարանի համատեղ իրականացված Գորիսի Քրիստոփորի և Սյունիքի փողոցների ցուցադրական նախագծի արդյունքում շահագործման և պահպանման տարեկան ծախսերից խնայված ֆինանսական միջոցներից:

Յուրաքանչյուր տարվա համար խնայողությունների հաշվարկը կատարվում է հիմք ընդունելով ինչպես նշված տարում ընթացող, այնպես էլ նոր իրականացվող նախագծերի հաշվարկային խնայողությունները: Խնայողությունների հաշվարկի մեթոդիկան կցվում է (Հավելված):

Իրականացվող նախագծից(երից) ակնկալվող/ստացվող խնայողությունները քաղաքապետարանը կարող է հատուկ արտաբյուջետային հաշվին փոխանցել ինչպես ամեն ամիս տնտեսման չափի փաստացի հաշվարկի հիման վրա, այնպես էլ որոշակի ժամանակահատվածի համար` հաշվարկային գումարի չափով, որն հետագայում ենթակա է ճշգրտման:

Հատուկ արտաբյուջետային հաշվի համալրման աղբյուրներ կարող են հանդիսանալ նաև`

* Համայնքային բյուջեից Գորիս քաղաքի ավագանու որոշմամբ փողոցների արտաքին լուսավորության համակարգերի էներգաարդյունա­վե­տու­թյան բարձրացման համար հատկացումները,
* Այլ դրամաշնորհները,
* ՀՀ օրենսդրությամբ չարգելված այլ մուտքերը:
1. ***Միջոցների ծախսման ուղղությունները***

Հատուկ հաշվի միջոցները կարող են ծախսվել հետևյալ նպատակների համար`

1. Գորիս քաղաքի արտաքին լուսավորության համակարգերի էներգաարդյունա­վետության բարձրացման նախագծերի ֆինանսավորման, այդ թվում` տվյալ նպատակի համար ստացված վարկի սպասարկման,
2. Լուսավորության բնագավառում էներգաարդյունավետ միջոցառումների իրակա­նաց­­ման նպատակով նախագծերի պատվիրման,

Ընդ որում, 2-րդ ուղղությունով հատուկ հաշվից ֆինանսավորվող ծախսերը չպետք է գերազանցեն յուրաքանչյուր տարվա համար հաշվարկված հատուկ հաշվի մուտքերի 5%-ը:

Վարկային միջոցներով իրականացվող նախագծերի ֆինանսավորման դեպքում վարկի մարման և տոկոսադրույքի վճարման համար անհրաժեշտ տարեկան գումարը չպետք է գերազանցի ֆոնդի տարեկան հաշվարկային մուտքերը:

Հատուկ արտաբյուջետային հաշվում այլ գումարների առկայություն կամ շարժ չի թույլատրվում:

Հատուկ արտաբյուջետային հաշվից միջոցների ծախսը կարող է իրականացվել միայն բանկային փոխանցման եղանակով:

1. ***Հաշվի կառավարումը***

Գորիսի քաղաքապետի կարգադրությամբ հատուկ արտաբյուջետային հաշվի միջոցների ծախսման համար ստեղծվում է հանձնաժողով բաղկացած առնվազն 5անձից, որում պարտադիր ներառվում են ՄԱԶԾ-ԳԷՖ ծրագրի լիազորված անձը, Գորիսի քաղաքապետարանի աշխատակազմի համապատասխան բաժինների ներկայացու­ցիչները, «Գորիսի համայնքային կոմունալ տնտեսություն» ՀՈԱԿ-ի տնօրենը: Գորիսի քաղաքապետը հանդիսանում է հանձնաժողովի նախագահ:

Հատուկ արտաբյուջետային հաշվից կատարվող ծախսերը՝ կապված ապրանքների, աշխատանքների և ծառայությունների ձեռք բերման հետ, կատարվում են «Գնումների մասին» Հայաստանի Հանրապետության օրենքով սահմանված կարգով:

Հաշվետու (ընթացիկ) տարում ապրանքների և ծառայությունների ձեռք բերման մրցույթները հայտարարվում են տվյալ տարվա համար գնահատված տնտեսման (մուտքերի) գումարի չափով:

Հատուկ արտաբյուջետային հաշվում առկա (գոյացող) ֆինանսական միջոցները հանդիսանում են Գորիսի քաղաքապետարանի ընդհանուր ֆինանսական միջոցների մի մասը:

1. ***Նոր նախագծերի առաջարկման, քննարկման և ընդունման կարգը***

Հատուկ արտաբյուջետային հաշվից էներգաարդյունավետ արտաքին լուսավորության ծրագրերի ֆինանսավորման նպատակով ներդրումային նախագծեր կարող են առաջարկվել ինչպես Գորիսի քաղաքապետարանի կողմից առանձին, այնպես էլ Ծրագրի և քաղաքապետարանի հետ համատեղ:

Քննարկման են ենթակա այն ներդրումային նախագծերը, որոնք համապա­տասխանում են «Լուսավորության համակարգերի էներգաարդյունավե­տության բարձրացման նպատակային ֆոնդի ստեղծման և դրա կառավարման» հայեցակարգի նպատակներին, խնդիրներին և առաջնահերթություններին:

Նախագծի իրականացման նպատակով կազմվում է համապատասխան հայտ և ներկայացվում հանձնաժողովի քննարկմանը:

 Հայտում պարտադիր պետք է ընդգրկվեն հետևյալ տվյալները`

* Փողոցի/ների/ անվանումները`իրականացման վայրը/երը/,
* Փոխարինման ենթակա լուսատուների քանակը,
* Նոր լուսատուների քանակը և տեսակը,
* Պահանջվող ներդրումների չափը (սարքավորումների արժեք և աշխատանքների արժեք),
* Ֆինանսավորման աղբյուրը,
* Նախագծի իրականացման ժամկետը,
* Տնտեսվող ֆինանսական միջոցների չափը /նախագծի գործունեության ամբողջ ընթացքում և տարվա կտրվածքով/,
* Ներդրումների ետգնման ժամկետը:

Նախագծի/երի/ իրականացման հայտեր կարող են ներկայացվել մինչև հաշվետու տարվա սեպտեմբեր ամիսը:

Նախագծերի քննարկման և հաստատման համար սահմանվում է 10 օր ժամկետ:

Նախագծերի քննարկմանը կարող են մասնակցել քաղաքապետարանի շահագրգիռ բաժնի մասնագետները և Ծրագրի փորձագետները` ըստ ցանկության:

Նախագծի ֆինանսավորման մասին որոշումն ընդունվում է ներկայացված նյութերի հիման վրա, որոնցում պետք է ներառվեն նախագծի իրականացման ֆինանսական, կազմակերպական, տեխնոլոգիական ասպեկտները, ինչպես նաև նշվի ֆոնդից ֆինանսավորման չափը:

Ընդունման ենթակա է փողոցների արտաքին լուսավորության համակարգերի էներգաարդյունավետության բարձրացման այն ներդրումային նախագիծը, որն ապահովում է առավելագույն ֆինանսական արդյունք (ետգնման ժամկետ, զուտ բերված արժեքի մեծություն և այլն): Բացառիկ դեպքերում, քաղաքի զարգացման առաջնահեր­թություններից ելնելով, կարող են կիրառվել նաև այլ չափորոշիչներ:

Ներկայացված ներդրումային նախագծի վերաբերյալ հանձնաժողովի ընդունված որոշման հիման վրա, որն հաստատվում է Գորիսի քաղաքապետի(հանձնաժողովի նախագահի) կողմից` կարող է իրականացվել նախագծի ֆինանսավորումը:

1. ***Հաշվից միջոցների ծախսման վերահսկողությունը***

Հատուկ արտաբյուջետային հաշվի միջոցների նկատմամբ ընդհանուր վերահսկողությունն իրականացվում է հանձնաժողովի կողմից, որի նպատակով հանձնաժողովը նախագահից կարող է պահանջել և ստանալ տեղեկանքներ տարվա համար խնայողությունների չափի, կատարվող աշխատանքների ընթացքի, ինչպես նաև հատուկ արտաբյուջետային հաշվի դրամական միջոցների շարժի վերաբերյալ: Տեղեկանքները ներկայացվում են կիսամյակը մեկ անգամ:

Հատուկ արտաբյուջետային հաշվի միջոցների և նախագծերի իրականացման աշխատանքների նկատմամբ ընթացիկ վերահսկողությունը, որպես հանձնաժողովի նախագահ, իրականացվում է Գորիսի քաղաքապետի կողմից:

1. ***Հաշվի միջոցների ծախսերի մասին հաշվետվությունը***

Յուրաքանչյուր տարվա համար ոչ ուշ քան հաջորդող տարվա մարտի 1-ը, հանձնաժողովի նախագահը հանձնաժողովին է ներկայացնում հատուկ արտաբյուջետային հաշվի միջոցների օգտագործման մասին հաշվետվություն:

*Հավելված*

Մեթոդիկա

արտաքին լուսավորության համակարգերի էներգաարդյունավետության

տարեկան խնայողությունների հաշվարկման

Հաշվետու տարվա համար խնայողությունների հաշվարկման նպատակով որպես ելակետային ցուցանիշներ վերցվում են էլ.էներգիայի գործող սակագները, գնման կայացած մրցույթների արդյունքում լամպերի, թողարկող-կարգավորող սարքավորումների (դրոսելներ, կոնդենսատորներ) և իմպուլսային միացնող սարքերի(ԻՄՍ) ձևավորված գները, ինչպես նաև լուսատուների սպասարկման և շահագործման մյուս ծախսերը: Հաշվետու տարվա ընթացքում էլ.էներգիայի սակագների փոփոխությունը հիմք է հանդիսանում խնայողությունների վերահաշվարկի համար: Խնայողությունների հաշվարկի իրականացման համար վերցվում է փողոց(ներ)ի արտաքին լուսավորության համակարգի հետևյալ ելակետային տվյալները`

* լուսատուների/լամպերի քանակը մինչ նախագծի իրականացումը և դրանից հետո,
* լուսատուների էլեկտրական հզորությունները` առկա և նախագծով տեղադրվելիք,
* փողոցի լուսավորության համակարգի` ըստ ամիսների աշխատանքային ժամերի հաստատված գրաֆիկը` գիշերային և ցերեկային սակագներով աշխատանքի ժամերով,
* տարվա ընթացքում շահագործվող առկա լամպերի, դրոսելների և ԻՄՍ –երի փոխարինվող քանակը` նախագծային փողոցում:

Էլ.էներգիայի տարեկան խնայողության մեծությունը որոշվում է նախկին և նոր լուսատուների էլեկտրական հզորությունների տարբերությունը բազմապատկելով տարեկան աշխատանքային ժամերով (տարբերակված` ըստ գիշերային և ցերեկային աշխատաժամերի) և լուսատուների քանակով ու էլ.էներգիայի սակագներով: Ընդ որում նախկին լուսատուների համար հիմք է ընդունվում մինչ նախագծի իրականացումը դրանց կողմից էլ.էներգիայի ժամային փաստացի ծախսը, իսկ նոր լուսատուներինը` անձնագրայինը, որը որոշակի դեպքերում կարող է ճշգրտվել փորձնական եղանակով: Հաշվարկային մեթոդով էլ.էներգիայի տնտեսման մեծությունը կիրառելի է տնտեսման չափի գնահատման համար:

Շահագործման և պահպանման մյուս ծախսերի գծով խնայողությունները հաշվարկվում են`

* լամպերի, ԻՄՍ և դրոսելների մասով` նախագծային փողոց/ների/ լուսավորության նախկին համակարգի աշխատանքի ժամանակ տարվա ընթացքում դրանց փոխարինվող քանակները բազմապատկելով հաշվետու տարվա համար դրանց ձեռք բերման գներով,
* փոխարինման ծախսերի խնայողությունները` տարվա ընթացքում նախկինում փոխարինվող լամպերի, ԻՄՍ և դրոսելների քանակը բազմապատկելով մեկ էլ.սարքի փոխարինման արժեքով: